വേഗ രാജ്ഞി ഇന്ന് ടോക്കിയോ: ഭൂഗോളത്തിലെ വേഗ രാജ്ഞി ആര് എന്ന ചോദ്യത്തിന് ഇന്നു ടോക്കിയോയിലെ ഒളിന്പിക് സ്റ്റേഡിയത്തില് ഉത്തരം ലഭിക്കും. ലോകത്തിലെ അതിവേഗക്കാരെ നിര്ണയിക്കുന്ന 100 മീറ്റര് സൂപ്പര് പോരാട്ടത്തിന്റെ വനിതാ ഫൈനല് ഇന്ത്യന് സമയം രാത്രി 6.20ന്. ഇന്ന് ഉച്ചകഴിഞ്ഞ് 3.45ന് ആരംഭിക്കുന്ന സെമി ഫൈനല് പോരാട്ടങ്ങള്ക്കുശേഷമേ ഫൈനലില് ആരൊക്കെ പോരാടും എന്ന ചിത്രം വ്യക്തമാകൂ. 2008, 2012 ഒളിന്പിക്സ് സ്വര്ണ ജേതാവായ ഷെല്ലി ആന് ഫ്രേസര്, നിലവിലെ സ്വര്ണ ജേതാവായ എലെയ്ന് തോംസണ്, അട്ടിമറിക്കായി മേരി ജോസ് ത ലൂ എന്നിവരാണു വേഗ രാജ്ഞിക്കിരീടത്തിനായി ശക്തമായി രംഗത്തുള്ളത്. ഒളിന്പിക്സിലെ ഗ്ലാമര് ഇനമായ 100 മീറ്ററിന്റെ പുരുഷ വിഭാഗം പോരാട്ടത്തിനും ഇന്നു തുടക്കമാകും. ഇന്ത്യന് സമയം രാവിലെ 8.05 ന് പുരുഷ 100 മീറ്റര് ഹീറ്റ്സ് പോരാട്ടം ആരംഭിക്കും. സെമി ഫൈനല്, ഫൈനല് പോരാട്ടങ്ങള് നാളെയാണ്. ഹീറ്റ്സ് ചിത്രം ഇന്നലെ നടന്ന വനിതാ 100 മീറ്റര് ഹീറ്റ്സില് ഐവറികോസ്റ്റിന്റെ മേരി ജോസ് ത ലൂവാണ് ഏറ്റവും മികച്ച സമയം കുറിച്ച് സെമിയിലേക്കു യോഗ്യത സ്വന്തമാക്കിയത്. നാലാം ഹീറ്റ്സില് ഓടിയ ത ലൂ 10.78 സെക്കന്ഡില് ഫിനിഷിംഗ് ലൈന് കടന്നു. റിയോ ഒളിന്പിക് സ്വര്ണ ജേതാവായ ജമൈക്കയുടെ ഹീര എലെയ്ന് തോംസണ് ആണു ഹീറ്റ്സിലെ മികച്ച രണ്ടാമത്തെ സമയത്തിന് ഉടമ. രണ്ടാം ഹീറ്റ്സില് മത്സരിച്ച എലെയ്ന്റെ സമയം 10.82 സെക്കന്ഡ്. ഏറ്റവും മികച്ച മൂന്നാമത്തെ സമയവുമായി സെമിയിലേക്കു യോഗ്യത നേടിയത് ഷെല്ലി ആന് ഫ്രേസര്, 10.84 സെക്കന്ഡ്. ഈ മൂവരും തമ്മിലാകും സ്വര്ണത്തിനായുള്ള ക്ലൈമാക്സ് പോരാട്ടം. നിലവില് ലോക ഒന്നാം നന്പര് താരമാണു ഷെല്ലി. എലെയ്ന നാലാം റാങ്കുകാരിയും ത ലൂ മൂന്നാം റാങ്കുകാരിയുമാണ്. 11 സെക്കന്ഡ് ത ലൂ, എലെയ്ന്, ഷെല്ലി എന്നിവരെക്കൂടാതെ 11 സെക്കന്ഡില് താഴെ സമയവുമായി 100 മീറ്റര് വനിതാ സെമിയിലേക്ക് മൂന്ന് താരങ്ങള്കൂടി യോഗ്യത നേടിയിട്ടുണ്ട്. സ്വിറ്റ്സര്ലന്ഡ് താരങ്ങളായ അജ്ല ഡെല് പോന്റെ 10.91, മുജിന്ഗ കംബുന്ഡി 10.95, ബ്രിട്ടന്റെ ഡാര്ലി നെയ്റ്റ 10.96 എന്നിവരാണവര്. ത ലൂ, എലെയ്ന്, ഷെല്ലി എന്നിവര്ക്കു ശക്തമായ വെല്ലുവിളിയായിരിക്കും ഇവരെന്നു വ്യക്തം. ഹീറ്റ് നന്പര് ഫൈവില് തീപ്പൊരി പോരാട്ടത്തിലൂടെയാണു ഷെല്ലി, പോന്റെ എന്നിവര്ക്കൊപ്പം നൈജീരിയയുടെ നൗകോച്ചയും 11.00 സെക്കന്ഡ് സെമിയില് പ്രവേശിച്ചത്. എലെയ്ന്, പോന്റെ, ബ്രിട്ടന്റെ ഡൈന സ്മിത്ത്, നൈജീരിയയുടെ ഒകാഗ്ബ്രെ ബ്ലെസിംഗ് തുടങ്ങിയവരാണ് ആദ്യ സെമിയില് അണിനിരക്കുന്നത്. ത ലൂ, ജമൈക്കയുടെ ജാക്സണ് ഷെരിക്ക തുടങ്ങിയവര് രണ്ടാം സെമിയിലും ഷെല്ലി ആന് ഫ്രേസര്, ഡാര്ലി നെയ്റ്റ എന്നിവര് മൂന്നാം സെമിയിലും അണിനിരക്കും.